1I u Tewal i Dios lic u sakim chake chi are ca c'un i q'uisbal tak 'ij, je 'o ni jujun caco'taj can u cubibal qui c'ux che i Jesucrísto. Xa que oc chu cojic qui tzij i mal laj tak tew chi je t'oronel; xa que terej chirij i c'utunic chi petnak cu' itzel tak tew. 2I c'utunic-le, ca pe na cu' i winak chi xa queb qui palaj, xa je aj t'oronel; n-quiqui na ta chic we 'o qui mac man i piqui c'ux lic pacha siquirnak chic. 3N-quiqui ya ta chique ni'pa i je teren chiquij we que culi'ic, xak quiqui bij na chi 'o tak i ti'balil qui wa chi n-'us taj ca tijawic. I c'utunic quiqui bij-le, n-katzij taj, man i Dios 'is xu yijba ile tzukbal kib yoj chi oj re chic i Crísto, xak keta'am chic i sak laj tzij. Ire u yom chake caka tijo, xui-ri, caka tioxij na che rumal. 4Queje ile caka 'ano man ronojel ni'pa u yijbam i Dios 'is 'utz, n-'us taj we caka xutuj; xui-ri, chaka tija y chaka tioxij che. 5(N-ca majaw taj caka xutuj, man i Dios u bim chi 'is 'utz, xak caka tz'onoj che ire puwi, are caka tijo.) I u tzij i Dios, junam ru' i ka tz'onoxic che, co'onbej 'utz che. 6Yet, we queje ca c'ut ile chique i kachalal, at 'utz laj ajchac 'uri re i Jesucrísto, xak ca q'uiji a cho'ab rumal i tzij chi a cubam a c'ux che, chi xak are i 'utz laj tzij chi at terejnak chirij. 7Xui-ri, ma 'an cas che tak i tzij chi n-ti usuc', chi xa cu' i winak petnak wi chi n-ta Dios cu'. Cha tija a 'ij chu nimarsaxic a cho'ab che a c'aslemal chuwach i Dios. 8Queje ile cha 'ana, man jun, we cu nimarsaj u cho'ab che u ch'acul, 'utz que'el che, xui-ri, mas 'utz que'el che we cu nimarsaj u cho'ab che u c'aslemal chuwach i Dios. Man ile cu rik u chac che, n-xui ta waral chuwach i jyub ta'aj, xak cu rik u chac che u c'aslemal chi ca petic. 9I xin bij-le, lic katzij; lic ca majawic conojel quiqui coj na. 10Are rumal ile chi yoj caka tij ka 'ij chu 'anic i chac, xak caka ch'ij i ka yo'yaxic cumal i winak. Caka ch'ij ronojel ile man cul ka c'ux che i Dios c'aslic. Are ire, Tolque conojel i winak, 'e te le chic-i ni'pa i qui cubam qui c'ux che i Crísto. 11Ni'pa tak in bim-le, cha c'utu chique i jutzobaj re i Dios, xak cha bij chique chi 'o u chac que cojon na che. 12Yet c'a at ala, xui-ri, 'utz cha 'ana che awib, mokxa 'o i quiqui bij chi n-at ta 'utz laj tijonel man xa c'a at ac'al, mok quiqui bij. Xui-ri cha 'ana che awib chi at aj c'utul 'utz chique i je re i Dios. Ronojel wach i ca bij, ronojel wach i ca 'ano, xui i 'utz, xui i chom cha 'ana; c'ax che a na i winak, y ma ba'crij a c'ux chu 'onquil. Ronojel wach i ca 'ano, cha 'ana chi lic c'utbal re u cubibal a c'ux che i Kajwal, xak cha 'ana che awib chi lic ch'am a c'aslemal. Cha 'ana ni'pa tak ile, c'utbal re i 'utz chique i kachalal. 13Tz'akat quin upon iwu', chawajlaj ni u tzij i Dios chique i kachalal are je 'o pa molbal'ib; xak cha ya u cowil qui c'ux, xak che a nawsaj. 14Mawo'taj can tak ile chi siptal chawe rumal i Dios, tobal awe che a chac. Ni'pa ile, i Dios xu ya chawe are xqui coj qui 'ab i mam'ib pawi, chi je re i jutzobaj re i Dios pa at petnak wi. Are xqui 'an ile, xqui bij chawe wach i chac ca 'an na co'on panok. 15Cha 'ana i xin bij-le, lic cha ya awib chu 'onquil, te'uri 'is quiquil conojel chi yet coq'uil mas 'utz cat tijin chu 'onquil che a chac. 16Cha 'ana cwent che awib, wach i ca 'ano, xak wach i cat tijin chu c'utic chique i kachalal; ma mayij u 'onquil. We queje ca 'an ile, cat totaj na 'uri, xak queje ique chi que taw a tzij, xak que totaj na.
1TIMOTÉO 4